31989R0358
L 042/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 358/89 НА КОМИСИЯТА
от 13 февруари 1989 година
относно повторно въвеждане на преференциалното мито за вноса на едроцветни рози с произход от Мароко
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 4088/87 на Съвета от 21 декември 1987 г. относно определяне на условия за прилагане на преференциални мита върху вноса на някои цветя с произход от Кипър, Израел, Йордания и Мароко (1), изменен с Регламент (ЕИО) № 3551/88 (2), и по-специално член 5, параграф 2, буква б) от него,
като има предвид, че Регламент (ЕИО) № 4088/87 определя условията за прилагането на преференциално мито върху едроцветни рози, дребноцветни рози, едноцветоносни (с един цвят) карамфили и многоцветоносни карамфили (клонки) в границите на тарифните квоти, разпределени годишно за вноса на свежи, рязани цветя в Общността;
като има предвид, че Регламенти (ЕИО) № 3005/88 (3), (ЕИО) № 3175/88 (4), (EИO) № 3552/88 (5) и (ЕИО) № 4078/88 (6) нa Съвета регламентират разпределянето и начина на управление на тарифните квоти на Общността за рязани цветя и цветни пъпки, свежи, с произход съответно от Кипър, Йордания, Мароко и Израел;
като има предвид, че член 2, параграф 3 от Регламент (ЕИО) № 4088/87 постановява, че за даден продукт от даден произход преференциалното мито се въвежда повторно, ако цените на внесения продукт (без приспадане на пълния размер на митото) за поне 70 % от количествата, за които има определени цени на представителните за Общността пазари, са равни или по-високи от 85 % от производствената цена на Общността за период, считано от действителното прилагане на мярката на суспендиране на преференциалното мито,
-
от два последователни пазарни дни, след суспендиране по силата на член 2, параграф 2, буква а) от посочения регламент,
-
от три последователни пазарни дни, след суспендиране по силата на член 2, параграф 2, буква б) от посочения регламент;
като има предвид, че Регламент (ЕИО) № 3557/88 на Комисията (7) определи производствените цени на Общността за карамфилите и розите за прилагането на режима вноса от въпросните страни;
като има предвид, че Регламент (ЕИО) № 700/88 на Комисията (8), изменен с Регламент (ЕИО) № 3556/88 (9), определи подробни правила за прилагането на този режим;
като има предвид, че за да се позволи режимът на внос да функционира по нормален начин, цените на вноса следва да се изчислят, като се използва:
-
за валутите, обвързани една с друга в границите на максималната разлика между курс купува и курс продава за даден момент за спот курс за транзакции от 2,25 % от обменен курс, базиран на техния основен процент, умножен по коригиращия фактор, предвиден в член 3, параграф 1, последната алинея от Регламент (ЕИО) № 1676/85 на Съвета (10), последно изменен с Регламент (ЕИО) № 1636/87 (11),
-
за другите валути, обменен курс, базиран на средноаритметичната стойност на обменния спот курс на валутата, установен за определен период, спрямо валутите на Общността, посочени в предходното тире, и горепосочения коефициент;
като има предвид, че за едроцветните рози с произход от Мароко преференциалното мито, определено в Регламент (ЕИО) № 3552/88 на Съвета, бе суспендирано с Регламент (ЕИО) № 53/89 на Комисията (12);
като има предвид, че въз основа на направените констатации в съответствие с разпоредбите на Регламент (ЕИО) № 4088/87 и Регламент (ЕИО) № 700/88 следва да се направи заключението, че условията, предвидени в член 2, параграф 3, първо тире от Регламент (ЕИО) № 4088/87 са изпълнени, за да бъде повторно въведено преференциалното мито за едроцветните рози с произход от Мароко; като има предвид, че следва преференциалното мито да бъде повторно въведено,
ПРИЕ НАСТОЯЩИЯ РЕГЛАМЕНТ:
Член 1
За вноса на едроцветни рози (код по КН ех 0603 10 51) с произход от Мароко преференциалното мито, определено с Регламент (ЕИО) № 3552/88, се въвежда отново, считано от 14 февруари 1989 г.
Член 2
Настоящият регламент влиза в сила на 14 февруари 1989 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 февруари 1989 година.